NORMES I ORIENTACIONS DE FUNCIONAMENT

**Mestres:**

Sandra Flamarich: Secretària i Reforç a Primària i Infantil

Anna Icart: Religió i Tutora P4 i P5

Maria Rosa Camacho: Cicle Inicial i 3r

Anna Mª Manzanares:Anglès i tutora 4t i Cicle superior

Roser Masó: Directora i Reforç a Primària i Infantil

**Mestres especialistes:**

Francesc López, Ed. física

Roser Masó i Anna Mª Manzanares: Anglès

Gal·la León: Música

Anna Icart, Religió / Valors

Neus Guidonet, Educació Especial

**Normes bàsiques:**

* **Horari escolar:**
* Ed. Infantil i Primària de 8,50 h. a 12,30 h. i de 15 h. a 16,30 h.
* El SEP (suport escolar personalitzat) es realitza els dijous de 12,30 a 13h.
* Tots els alumnes de 1r a 6è rebran aquesta ajuda.

.

* **És important començar puntualment. A partir de les 9:00 i de les 15:05 es tancaran les portes. Qualsevol retard ha de tenir una causa justificada pels pares.**
* **Els alumnes entraran directament i sense crear aldarull a la seva aula on els esperarà el/la mestre/a** que els ha d’impartir la primera classe. **Els alumnes de Primària entraran sempre per la porta principal de l’escola. Mentre els alumnes de P3,P4 i P5 ho faran per la rampa d’accés a la planta baixa.**
* **Els pares/mares no han d’entrar a les aules,** han de deixar i recollir els nens/es de Primària a la porta de l’escola per no destorbar la dinàmica normal de les aules.
* Els pares i mares dels alumnes d’Educació Infantil podran acompanyar els seus fills/es fins a la porta de l’aula.
* **La primera setmana del curs (del 12 a 15 de setembre) els/les alumnes de P-3 només assistiran a classe els matins** per facilitar la seva adaptació a l’escola.
* **Només dos dijous al mes (primer i tercer) a la tarda hi ha classe,** la resta de tardes dels dijous seran destinades a reunions dels mestres de la ZER (Zona Escolar Rural: Montseny, Campins i Pont Trencat).
* **Si un alumne ha de marxar abans de l’hora de sortida,** cal notificar-ho per escrit als mestres tutors. Utilitzeu l’agenda escolar de l’alumne per fer el comunicat. Per als més petits, que no utilitzen agenda, **lliureu una nota escrita comunicant-ho.**
* **Els alumnes d’Educació Infantil i Cicle Inicial no marxaran de l’escola si no ve un adult a buscar-los i els del Cicle Mitjà només ho podran fer amb una autorització prèvia dels pares.** Si ha de recollir el nen/a (de P-3 a 3r) una persona no habitual o desconeguda ho heu de comunicar al tutor/a amb antelació. La resta d’alumnes (4t a 6è) sortirà de l’escola a l’hora indicada, encara que no hagin arribat a recollir-lo.
* **En cas de febre (+37º), malaltia, grip, infeccions estomacals, conjuntivitis, parasitosi (polls)...** el nen/a no podrà assistir a l’escola (el període d’absència recomanada varia segons la malaltia i les recomanacions de la Direcció General de Salut Pública). S’han de notificar les absències als mestres. Cas que el nen/a es trobi malament a l’escola es trucarà a la família perquè el vinguin a buscar.
* **Demanem que feu revisions periòdiques als caps dels vostres fills/es.** En cas d’infecció per polls cal que feu, sense demora, el tractament que considereu més efectiu. Si trobem ous o polls als caps dels vostres fills/es us trucarem perquè els vingueu a recollir.
* **Com a norma d’higiene** cal utilitzar mocadors de paper d'un sol ús.
* **Per poder administrar a un nen/a un medicament** cal l’autorització escrita dels pares amb la prescripció mèdica.
* **Us avisarem de les revisions mèdiques quan calgui.**
* **Per al servei de menjador i activitats extraescolars** us heu de dirigir a l’AMPA.
* **Els llibres de text a partir del cicle mitjà estan socialitzats,** per tant demanem que es tractin amb cura. (La participació al projecte de socialització de llibres de text és voluntària).
* **Les Bates** es quedaran sempre a l’escola, excepte per rentar-les. Amb una beta per penjar i el nom de l’alumne. **Si es queden a dinar** els alumnes d’Educació Infantil han de disposar d’una altra bata per al menjador.

**Les bates només han de complír el requisit que siguin amb botons. Les del menjador (només pels alumnes d’Ed.Infantil) poden ser amb o sense botons.**

* **El xandall i la roba d’esport** ha d’estar ben senyalitzada amb el nom escrit amb retolador permanent en un lloc fàcil de localitzar.
* **Esmorzar:** L’esmorzar s’ha de portar en una carmanyola, amb el nom del nen/a, així col·laborem amb el medi ambient sense malbaratar paper d’alumini i semblants. Demanem que l’esmorzar sigui variat i d’una mida que es pugui acabar fàcilment. Els mestres no forçarem que se l’acabin. No es poden portar begudes ensucrades a l’escola, sucs industrials ni actimels.

Els alumnes d’Educació Infantil han de portar fruita per esmorzar els dimarts i els divendres.

* **Els abrics i les bates** s’han de poder penjar amb una beta i han de portar **el nom** del nen/a.
* **Els alumnes d’Educació Infantil han de portar una bossa amb una muda de recanvi per si es mullen o es fan pipí.** Aquesta vestimenta es quedarà a l’escola fins que els pares/mares considereu que s’ha de renovar (per exemple, quan hi ha un canvi d’estació). També cal que portin tovalloletes humides i una capsa amb mocadors de paper.
* **Evitar els pantalons amb peto** si el nen/a no se’l sap treure i posar tot sol.
* **Educació Física:** tots els nens i nenes de l’escola han de portar vestimenta adequada: xandall, calçat esportiu i el cabell recollit. A més,
  + Els alumnes d’educació infantil han de portar un parell de mitjons antilliscants (es quedaran a l’escola) i sabates esportives amb “*velcro*” i, si és possible, amb el nom de l’alumne/a a la llengüeta.
  + Els alumnes de primer, segon i tercer han de portar una samarreta de recanvi i una tovalloleta per rentar-se les mans i la cara.
  + Els alumnes de quart, cinquè i sisè es dutxaran després de la classe d’Educació Física, per tant hauran de portar tovallola, sabó, xancletes i una muda de roba.

Cal tenir en compte l’alimentació els dies d’Educació Física per evitar les digestions pesades.

* **Per als aniversaris evitar portar llaminadures.**
* **Si el tutor/a no indica el contrari, a l’escola no es poden portar mòbils, màquines de fotografiar, gravadores d’imatge, consoles, etc.** Tampoc no està permès portar joguines.
* **Consulteu el calendari anual del centre** per saber les dates de les sortides i festes. Us avisarem de les sortides amb antelació i sempre haureu de retornar l’autorització signada (s’elaborarà un document global amb totes les autoritzacions del curs). **Sense aquesta autorització l’alumne/a no anirà a la sortida.**
* Cada alumne ha de portar el seu got i els alumnes d’d’Educació Infantil, un plat i una tovallola petita**.**
* **L’equipatge de les colònies** ha d’estar tot ben marcat amb el nom de l’alumne/a i separades en bosses de plàstic les mudes completes de cada dia.
* **Els conflictes entre els alumnes** s’han de solucionar mitjançant el/la mestre/a tutor/a, evitant la intervenció directa dels pares.
* **És important col·laborar i coordinar-se** amb els mestres i donar el suport adequat en els deures escolars (lectura, deures, hàbits...).
* **Per a qualsevol dubte** o qüestió que pugui sorgir, telefoneu-nos o veniu personalment a l’escola. Quedeu amb el tutor del vostre fill/a en el dia i hora per a fer l’entrevista.
* **El canal de comunicació** lògic per a aclarir qualsevol qüestió escolar és, per aquest ordre: tutor/a, director, Consell Escolar.
* **Pàgina ÀGORA:** [**http://agora.xtec.cat/ceip-alzinar-campins/moodle/**](http://agora.xtec.cat/ceip-alzinar-campins/moodle/)

**NORMES DE CONVIVÈNCIA**

Les Normes d’Orientació i Funcionament dels centres de la ZER i aquesta normativa del curs regulen les actuacions que cal prendre per mantenir un bon clima d’aprenentatge al centre. Tot i això pot ser útil concretar alguns aspectes:

1. Fomentar el respecte a les persones (mestres, familiars, veïns, companys...) i a les instal·lacions i béns en general. Tota falta de respecte serà objecte de correcció i reparació.
2. És obligació de tots deixar un millor legat del que hem rebut. La nostra empremta consisteix a deixar-ho tot millor que l’hem trobat.

Exemples pràctics d’actuació correcta:

1. Respectar el torn de paraula i demanar-lo aixecant la mà.
2. Respectar la pau i el bon ambient per a l’estudi evitant molestar amb faltes de puntualitat, sorolls, to de veu, paraules malsonants... tant al centre com a les sortides.
3. Treballar en silenci i sense aixecar-se innecessàriament del lloc.
4. Mantenir les formes d’una bona educació: seure correctament, mirar als ulls de qui parli, escoltar sense destorbar-lo i demanar les coses amb amabilitat.
5. Solucionar els conflictes parlant. L’assemblea de classe i/o d’escola és un instrument idoni per a plantejar els problemes, les solucions, les propostes i els suggeriments.
6. Respectar l’ordre, la neteja, la higiene i el decor en el vestit.
7. Presentar els treballs amb ordre, polidesa i lletra llegible: respectar els marges, posar el nom i la data...
8. Utilitzar correctament l’agenda escolar.
9. Respectar les funcions dels diferents encarregats/des i delegats/des de classe que són els seus portaveus escollits i autoritzats.
10. L’encarregat d’ordre vetllarà pel manteniment de la classe i les altres dependències escolars utilitzades (biblioteca, passadís, pati...) en bones condicions, especialment a les sortides.
11. Prendre sempre una actitud positiva de col·laboració i no d’inhibició.

En cas de transgressió d’aquestes normes:

* Primer hi haurà una reprovació oral.
* Segon, si no és suficient s’aplicarà una resposta constructiva i reparadora (escombrar el pati, endreçar l’aula, la biblioteca...).
* Si són molt greus, s’aplicaran les Normes d’Orientació i Funcionament dels centres de la ZER amb l’obertura d’un expedient que pot arribar a comportar expulsions.